
           Republika Hrvatska
     Trgovački sud u Bjelovaru	
Bjelovar, Šetalište dr. I. Lebovića 42
Poslovni broj: 5. St-474/2017-8




U  I M E  R E P U B L I K E  H R V A T S K E

R J E Š E N J E

Trgovački sud u Bjelovaru, po stečajnoj sutkinji Mariji Petrina Kubica, povodom prijedloga Financijske agencije, OIB: 85821130368, RC ZAGREB, Podružnica Zagreb, Zagreb, Trg svibanjskih žrtava 1995. 1, za otvaranje stečajnog postupka nad dužnikom ČORAK ANTE j.d.o.o. za ugostiteljstvo i usluge, Zaprešić, Ferde Livadića 4, MBS: 080879353, OIB: 07614707335, 1. lipnja 2018. 
r i j e š i o   j e

Odbija se prijedlog za otvaranje stečajnog postupka nad dužnikom ČORAK ANTE j.d.o.o. za ugostiteljstvo i usluge, Zaprešić, Ferde Livadića 4, MBS: 080879353, OIB: 07614707335. 

Obrazloženje

Financijska agencija je, na temelju čl.444. st.2. Stečajnog zakona ("Narodne novine" broj 71/15 i 104/17, dalje: SZ), 5. svibnja 2016. Trgovačkom sudu u Zagrebu podnijela prijedlog za otvaranje stečajnog postupka nad dužnikom ČORAK ANTE j.d.o.o. za ugostiteljstvo i usluge, Zaprešić, Ferde Livadića 4. U prijedlogu navodi da na dan 1. rujna 2015. dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 471 dan, u ukupnom iznosu od 10.536,55 kn, u koji iznos je uračunata kamata i naknada Financijske agencije za provedbu ovrhe na novčanim sredstvima. Prema podacima koje je FINI dostavio Hrvatski zavod za mirovinsko osiguranje dužnik ima 2 zaposlena.
Prijedlog je kod Trgovačkog suda u Zagrebu zaprimljen pod brojem St-4180/2016 i sukladno rješenju predsjednika Visokog trgovačkog suda Republike Hrvatske poslovni broj Su-525/17-9 od 26. lipnja 2017. ustupljen je ovom sudu  na daljnji postupak. 

Temeljem čl.115. st.1. SZ-a sud je 17. listopada 2017. donio rješenje o pokretanju prethodnog postupka radi utvrđivanja pretpostavki za otvaranje stečajnog postupka.  

Iz uvida u potvrdu FINE Regionalni centar Zagreb, Poslovnica Zaprešić – očevidnik o redoslijedu plaćanja s obračunatom kamatom od 29. svibnja 2018., koja potvrda je zaprimljena na spis 30. svibnja 2018. (list 18) proizlazi da račun dužnika nije blokiran.  

Kako iz navedenog proizlazi da ne postoji stečajni razlog nesposobnosti za plaćanje iz čl.6. SZ-a, sud je prijedlog za otvaranje stečajnog postupka odbio (čl.128. st.6. SZ-a).

U Bjelovaru 1. lipnja 2018.

[bookmark: _GoBack]                                                                                    Stečajna sutkinja
                                                                               Marija Petrina Kubica v.r.

Za točnost otpravka - ovlašteni službenik
                  Željka Vitez



Uputa o pravnom lijeku: Protiv ovog rješenja može se podnijeti žalba u roku od 8 dana od dostave rješenja, na Visoki trgovački sud RH u Zagrebu, a putem ovoga suda (čl.19. st.1. i 2. SZ). Dostava se smatra obavljenom istekom osmog dana od dana objave ovog rješenja na e-oglasnoj ploči suda (čl.12. st.1. SZ). Žalba se podnosi u tri primjerka.

